ত্র্রিপুরা থেকে বাংলাদেশে বিদ্যুৎ রফতানি এবং বালাদেশ থেকে ত্রিপুরায় ব্যান্ডউইথ শেয়ারিং প্রকল্পের সূচনা করলেন নরেন্দ্র মোদী এবং শেখ হাসিনা। ভিডিও কনফারেন্সের মাধ্যমে হওয়া এই সূচনা অনুষ্ঠানে দু’দেশের প্রধানমন্ত্রী ছাড়াও উপস্থিত ছিলেন ত্রিপুরার মুখ্যমন্ত্রী। ভারতের প্রধানমন্ত্রী নরেন্দ্র মোদীর আশ্বাস, অন্য সব ক্ষেত্রের মতো মহাকাশ গবেষণার ক্ষেত্রেও বাংলাদেশের পাশে থাকতে চায় ভারত। ত্রিপুরা থেকে বাংলাদেশে ১০০ মেগাওয়াট বিদ্যুৎ পাঠানোর যে প্রকল্প, বুধবার তার সূচনা হয়েছে। ত্রিপুরায় ইন্টারনেট পরিষেবার উন্নতির জন্য বাংলাদেশের সঙ্গে ব্যান্ডউইথ শেয়ারিং-এর ব্যবস্থাও হয়েছে। ভিডিও কনফারেন্সে ভাষণ দেওয়ার সময় নরেন্দ্র মোদী বাংলাদেশের সঙ্গে ভারতের সুদীর্ঘ সুসম্পর্কের ইতিহাস তুলে ধরে। তিনি বলেন, ভারত-বাংলাদেশকে দেখে গোটা বিশ্বের শেখা উচিত, প্রতিবেশীর সঙ্গে সম্পর্ক কেমন হওয়া দরকার। বাংলাদেশ যে বঙ্গবন্ধু স্যাটেলাইট মহাকাশে পাঠাতে চায়, তার জন্যও ভারত বাংলাদেশকে সাহায্য করতে চায় বলে তিনি জানান।